b'\n_START_ARTICLE_\nFrans Snyders\n_START_PARAGRAPH_\nFransas Sneidersas (ol. Frans Snyders, 1579 lapkri\xc4\x8dio 11(?) \xe2\x80\x93 1657 m. rugpj\xc5\xab\xc4\x8dio 19 d.) \xe2\x80\x93 Nyderland\xc5\xb3 baroko flamand\xc5\xb3 dailininkas. Specializavosi gyv\xc5\xabn\xc5\xb3 ir natiurmort\xc5\xb3 tapyboje.\n_START_SECTION_\nBiografija\n_START_PARAGRAPH_\nFransas Sneidersas gim\xc4\x97 1579 m. Antverpene. Pakrik\xc5\xa1tytas lapkri\xc4\x8dio 11 d. Jo t\xc4\x97vai buvo pasiturintys u\xc5\xbeeigos nam\xc5\xb3 savininkai. Jaunyst\xc4\x97je jo mokytoju buvo Piteris Breigelis Jaunesnysis, po to Sneidersas mok\xc4\x97si pas Hendrik van Balen. K\xc5\xabrybinio kelio prad\xc5\xbeioje Sneidersas buvo paveiktas Jano Breigelio Vyresniojo dail\xc4\x97s. Atsid\xc4\x97jo g\xc4\x97li\xc5\xb3, vaisi\xc5\xb3, natiurmort\xc5\xb3 tapybai. Kiek v\xc4\x97liau prad\xc4\x97jo tapyti gyv\xc5\xabnus. 1602 m. \xc4\xafstojo \xc4\xaf Antverpeno \xc5\xa0v. Luko dailinink\xc5\xb3 gildij\xc4\x85. 1608-09 m. jis lank\xc4\x97si Italijoje, Romoje ir Milane. Buvo patronuotas Milano kardinolo Federico Borromeo. 1611 m. jis ved\xc4\x97 Margaretha de Vos, dailinink\xc5\xb3 Cornelis ir Paul de Vos seser\xc4\xaf._NEWLINE_Sneidersas tapo to meto garsiausiu Flandrijos natiurmort\xc5\xb3 ir gyv\xc5\xabn\xc5\xb3 tapytoju. Kaip ir daugel\xc4\xaf kit\xc5\xb3 to meto Antverpeno dailinink\xc5\xb3 j\xc4\xaf savo dirbtuvi\xc5\xb3 u\xc5\xbesakym\xc5\xb3 atlikimui kviet\xc4\x97si Rubensas. Rubenso drob\xc4\x97se Sneidersas atlikdavo gyv\xc5\xabn\xc5\xb3, vaisi\xc5\xb3 ir g\xc4\x97li\xc5\xb3 tapybos fragmentus. V\xc4\x97liau pana\xc5\xa1iai bendradarbiavo su Jakobu Jordansu. Tapo vienu m\xc4\x97gstamiausi\xc5\xb3 Ispanijos Nyderland\xc5\xb3 valdytojo Alberto VII-ojo tapytoj\xc5\xb3. Sneidersas atliko kelet\xc4\x85 paveiksl\xc5\xb3 Ispanijos karaliui Pilypui III-ajam med\xc5\xbeiokl\xc4\x97s tema. Savo metu Sneidersas buvo laikomas nepralenkiamu \xc5\xbeuvusio gyv\xc5\xabno vaizdavime. Fransas Sneidersas mir\xc4\x97 1657 m. rugpj\xc5\xab\xc4\x8dio 19 d. Antverpene. Paliko apie 300 paveiksl\xc5\xb3 (didel\xc4\x97 dalis priskiriama) ir 100 pie\xc5\xa1ini\xc5\xb3.'